Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: csupán 2 rendelkezik a megfelelő szakirányú végzettséggel. A 2/1994. (I. 30.) NM rendelet a bentlakásos intézményekre
Paragraph Index: 1023

2. § (1) bek.] alkotmányos követelményét. II. Az Igazságügyi Megfigyelő és Elmegyógyító Intézetbe beutaltak teljes körére vonatkozó telefonhasználati tilalom korlátlan ideig történő fenntartása — megfelelő szintű szabályozás hiányában — sérti a betegek, beutaltak és hozzátartozóik kapcsolattartáshoz való jogát, a levelezésük ellenőrzése a magántitokhoz való jogot [Alk. 59. § (1) bek.] és ezen keresztül az emberi méltósághoz való jogaikat is [Alk. 54. § (1) bek.]. III. Az ideiglenes kényszergyógykezelés alatt álló beteg szabad mozgásában való tartós korlátozás, a kapcsolattartástól való eltiltás — ha ezt lényegében fegyelmező eszközként, a feltétlenül szükséges mértéket meghaladóan alkalmazzák — sérti a betegnek az emberi méltósághoz [Alk. 54. § (1) bek.] és a kapcsolattartáshoz fűződő jogait, illetve a legmagasabb szintű testi és lelki egészséghez való jogát [Alk. 70/D. § (1) bek.], ezáltal visszásságot okoz. A korlátozások elrendeléséről való értesítés elmulasztása az egészségügyről szóló törvény rendelkezéseinek sérelmével összefüggésben sérti a jogállamiság és ennek lényegi elemét képező jogbiztonság alkotmányos követelményét. IV. Az ideiglenes kényszergyógykezelés alatt álló beteg polgári vagy büntetőügyben tartandó tárgyalásra előállításáról — a beutalt elmeállapota alapján, külső kontroll és jogorvoslati lehetőség nélkül — az igazgató főorvos dönt, és erről értesíti a bíróságot. Emiatt fennáll a veszélye annak, hogy sérelmet szenved a beteg alkotmányos joga a bírói meghallgatáshoz [Alk. 57. § (1) bek.]. Teljes szöveg: 3.5. alfejezetben. OBH 1576/1999. Az Alkotmány 70/D. §-ában deklarált, a legmagasabb szintű egészséghez való alkotmányos joggal összefüggésben visszásságot nem okoz, hogy a kórház a nem bent fekvő allergiás beteg számára nem biztosít térítésmentesen gyógyszert. A beadványt tevőnek porallergiája van. A baj forrását a Nyíregyházi Jósa András Kórház Pulmonológiai Osztályán találták meg. A tünetek gyógyszeresen enyhíthetők. A panaszos kifogásolta, hogy a kórházban kezelőorvosa magas áron külföldről hozatja gyógyszerét. Ez néha hosszú idő után érkezik, árát magasnak tartja. 2000/88/II. szám A társadalombiztosítás által támogatott gyógyszerek jegyzékét és a támogatás mértékét a 3/1995. (II. 8.) NM rendelet tartalmazza. Az Asthma bronchialéban szenvedő betegek 90%-os támogatással kaphatják meg gyógyszerüket. Ennek felírására jogosultak: a pulmonológus szakorvos, gyermekgyógyász, belgyógyász-allergológus. Az országgyűlési biztos átlalános helyettese által folytatott vizsgálatba bekapcsolódott a Szabolcs-Szatmár-Bereg megyei tiszti főorvos, aki szerint az alapvető probléma az, hogy a panaszost ellátó kórház — mivel nem bent fekvő, hanem ambulánsan kezelt — nem tudja átvállalni a 10%-nyi térítési díjat sem. Gyógyszeradagját megküldette a panaszosnak az Egészségügyi Minisztérium, és felhívta a figyelmét arra, hogyha a szociális helyzete indokolttá teszi, a helyi önkormányzattól kérhet gyógyszertámogatást. Az állampolgári jogok országgyűlési biztosának általános helyettese megállapította ezért, hogy a beadványt tevő gyógykezelése, gyógyszerrel való ellátása során az Alkotmány 70/D. §-ában deklarált joggal kapcsolatban visszásság nem merült fel, az egészségügyi főhatóság mulasztást nem követett el a beteg tájékoztatása terén sem. OBH 1806/1999. A gyermekeknek az Alkotmány 67. § (1) bekezdésében deklarált megfelelő testi, szellemi és erkölcsi fejlődéshez szükséges védelemre és gondoskodásra való jogával, valamint a 70/D. § (1) bekezdésében foglalt lehető legmagasabb szintű testi és lelki egészséghez való jogával összefüggésben visszásságot okoz az, hogy a településen 1998. szeptember 1-jéig nem működött gyermekjóléti szolgálat, annak ellenére, hogy a Gyvt. szerint azt 1997. november 1. napjától létre kellett volna hozni. Teljes szöveg: 3.4. alfejezetben. OBH 1889/1999. Az Alkotmány 70/D §. (1) bekezdésében deklarált legmagasabb szintű testi és lelki egészséghez való joggal összefüggésben nem állapítható meg visszásság azért, mert az Országos Gyógyszerészeti Intézet 1999-től nem teszi lehetővé a panaszos számára, hogy az elavult és új készítménnyel kiváltható Nitrong 2,6 mg-os kiszerelésű gyógyszeréhez Magyarországon hozzájusson. Az import gyógyszerek tekintetében az Országos Gyógyszerészeti Intézet hatósági feladatokat lát el. A panaszos csak ezen szerv engedélyével kaphatta meg belföldön a nitroglicerin tartalmú készítményt. Kérését az Országos Gyógyszerészeti Intézet elutasította. Amikor az 1980-as években Európában elterjedt az USA-ban törzskönyvezett Nitrong 2,6 mg és 6,5 mg-os tabletta, Magyarországon más ilyen tartalmú gyógyszer nem állt rendelkezésre. Ma már két — hatóanyagában jobb — készítmény szolgálja az „életmentő” feladat ellátását. Az Országos Gyógyszerészeti Intézet főigazgató helyettese szerint mind a két gyógyszer kevesebb mellékhatással éri el a kívánt hatást. A panaszos által igényelt Nitrong 2,6 mg-os gyógyszer gyártását fokozatosan megszüntették az USA-ban is, ahol eredetileg törzskönyvezték. Ezért döntött úgy a gyógyszerimportért felelős szerv — az Országos Gyógyszerészeti Intézet —, hogy a bizonytalan beszerezhetőségű és korszerűtlen gyógyszer hatósági engedéllyel való behozatalát nem támogatja. A panaszos rendelkezésére áll a két kipróbált, dokumentált hatású, ellenőrzött medicina. Az állampolgári jogok országgyűlési biztosának általános helyettese megállapította ezért, hogy az Országos Gyógyszerészeti Intézet elutasító határozatával az Alkotmány 70/D. § (1) bekezdésében deklarált legmagasabb szintű testi és lelki egészséghez való joggal összefüggésben visszásságot nem okozott. OBH 1931/1999.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes